***Εκδρομή στην έκθεση Ντα – Βίντσι στο Γκάζι***

Όπως φανερώνει και ο τίτλος του άρθρου , εμείς τα παιδιά της Τρίτης Γυμνασίου είχαμε την μοναδική ευκαιρία να παρακολουθήσουμε την ξενάγηση στην έκθεση της μεγάλης αυτής προσωπικότητας , του Λεονάρντο Ντα Βίντσι . Πολλά συγχαρητήρια αξίζουν στην καθηγήτρια των Γαλλικών μας , κυρίας Βαλογιάννη , που μετά από πολλή προσπάθεια και κόπο κατόρθωσε να κλείσει θέσεις και για εμάς στην πολυζήτητη αυτή έκθεση .

Η μέρα μας κύλησε πολύ όμορφα και ευχάριστα. Αφού απολαύσαμε μία σύντομη βόλτα στην πανέμορφη περιοχή αυτή , ήμασταν έτοιμοι να μπούμε στον χώρο , που θα γινόταν η έκθεση. Ήμασταν όλοι συγκλονισμένοι με την μεγαλοπρεπή οργάνωση των εκθεμάτων , αφού μόλις μπήκαμε μέσα αντικρίσαμε στους τοίχους πολλές ιδιοφυείς και διάσημες φράσεις του Ντα Βίντσι . Ο συνδυασμός σύγχρονων μέσων τεχνολογίας με πρωτοποριακό ήχο δημιουργούσαν ένα υπέροχο αποτέλεσμα . Φυσικά δεν κρατηθήκαμε και αρχίσαμε να βγάζουμε πολλές φωτογραφίες! Έπειτα εμφανίστηκε ο ξεναγός μας, ένας πολύ καλός άνθρωπος που τα εξηγούσε όλα πολύ παραστατικά και κατανοητά και φρόντιζε να μην έχουμε καμία απορία . Αρχικά , γνωρίσαμε πολλά και ενδιαφέροντα πράγματα για την ζωή του μεγάλου αυτού ζωγράφου, όπως το γεγονός ότι είχε ασχοληθεί με όλες τις τότε γνωστές επιστήμες (ζωγραφική , γλυπτική , αρχιτεκτονική , μηχανική κλπ) , γεγονός που τον καθιστά ,αν όχι τον πιο έξυπνο, έναν από τις πιο μεγαλοπρεπείς προσωπικότητες του κόσμου . Επίσης , μάθαμε τον ιδιαίτερο τρόπο γραφής του , αφού συνήθιζε να γράφει και από τα δεξιά προς τα αριστερά .

Ύστερα , αντικρίσαμε πολλές από τις κατασκευές του στις όποιες στηρίχτηκε η δημιουργία πολλών μηχανημάτων που έχουμε και σήμερα. Για παράδειγμα, είδαμε από κοντά την προσομοίωση του πρώτου ανεμοπτέρου , του πρώτου ποδηλάτου καθώς και του πρώτου αερόστατου! Βέβαια αυτές ήταν οι πιο σύνθετες κατασκευές.

Κατόπιν , πάντα υπό την καθοδήγηση του ξεναγού μας , είδαμε πολλούς από τους πιο εντυπωσιακούς πίνακες του Ντα Βίντσι , μεταξύ των οποίων: «Ο Μυστικός Δείπνος» , «Η κυρία με την ερμίνα» , «Άνθρωπος του Βιτρούβιου» (τον οποίο και αναλύσαμε , καθώς αποτελεί ένα έργο με πολλές κρυμμένες λεπτομέρειες) , «Ο Ευαγγελισμός» , «Η Παρθένος , «ο μικρός Ιησούς και η Αγία Άννα» , «La Belle Ferronniere» , καθώς και πολλά άλλα. Μάθαμε πολλά ενδιαφέροντα στοιχεία για τον τρόπο με τον οποίο ζωγράφιζε , όπως για παράδειγμα ότι οι ματιές των προσώπων έπρεπε να βρίσκονται σε απόλυτη ευθυγράμμιση , ότι πάντα «φώτιζε» τα πρόσωπα και ότι πάντα έδινε ιδιαίτερη προσοχή στο «φόντο» του πίνακα .

Στην συνέχεια , περάσαμε στο πιο εντυπωσιακό , κατά την γνώμη μου , κομμάτι της έκθεσης . Παρακολουθήσαμε μία εντυπωσιακή προβολή των έργων του Ντα Βίντσι. Ήταν πραγματικά υπέροχο! Τεράστιες οθόνες έδειχναν πίνακες , υπολογισμούς, σημειώσεις και φράσεις του με συνοδεία κλασσικής μουσικής. Το πιο ιδιαίτερο κομμάτι ήταν ότι οι προβολείς έδειχναν έργα μέχρι και στο πάτωμα! Οι εικόνες εναλλάσσονταν τόσο αρμονικά που ο καθένας θα μπορούσε να παρακολουθήσει την προβολή αυτή! Δεν θέλαμε να σηκωθούμε στο τέλος.

Και έτσι , τελικά, περάσαμε στο τελευταίο κομμάτι της έκθεσης που ήταν η αναλυτική επεξήγηση των κρυφών σημείων στην ιστορία του πίνακα της Μόνα Λίζα! Παρότι δεν μας έμενε πολύς χρόνος , η ξεναγός που είχαμε μας τα εξήγησε πολύ καλά. Μάθαμε πολλά και ενδιαφέροντα πράγματα , όπως ότι κάτω από τις διαβαθμίσεις του πίνακα κρύβεται μία άλλη γυναίκα , αφού ο Ντα Βίντσι αρχικά δεν προόριζε το πορτραίτο για την γυναίκα που απεικονίζεται . Αυτό συγκεκριμένα μπορούσαμε να το δούμε πολύ παραστατικά , αφού στους τοίχους υπήρχαν διάφορες εκδοχές του πίνακα – πιο σκούρες , πιο ανοιχτές , με άλλη σκίαση , πώς ήταν όταν άρχισε και πώς όταν τελείωσε κλπ.

Έτσι λοιπόν τελείωσε η συναρπαστική αυτή μέρα μας στην έκθεση. Ήταν πραγματικά μία σαγηνευτική εμπειρία και όλοι φύγαμε αλλαγμένοι , γεμάτοι καινούργιες γνώσεις και ερεθίσματα που σίγουρα θα μας συντροφεύουν σε όλη μας την ζωή , αφού η ιστορία επαναλαμβάνεται .

*«Η μάθηση είναι ανεξάντλητη. Ο ανθρώπινος νους ποτέ δεν την φοβάται…..και ποτέ δε μετανιώνει για αυτή» - Λεονάρντο Ντα Βίντσι*

*Η συντάκτρια του άρθρου και μαθήτρια της Γ’ Γυμνασίου,*

*Κωμοδρόμου Δήμητρα*